Šādi risinājumi nav gaidāmi tāpēc, ka kopējais pētniecības un inovācijas ieguldījumu līmenis Vidusjūras reģionā neatbilst reģionālās problēmas apmēram; pastāv ievērojamas atšķirības starp dažādu valstu ieguldījumu līmeņiem; finansējums nav pienācīgi vērsts uz ūdens un pārtikas problēmu risināšanu; attiecīgajām iesaistītajām ieinteresētajām personām, piemēram, no privātā sektora, ne vienmēr ir pietiekami spēcīgas pētniecības un inovācijas spējas; turklāt sadarbības centieni starp ES dalībvalstīm un Vidusjūras dienvidu un austrumu reģiona valstīm pētniecības un inovācijas jomā ir pārāk izkliedēti (tos galvenokārt reglamentē divpusējie nolīgumi), lai tiem būtu vērā ņemama ietekme.

Vispārīgais mērķis ir ūdensapgādes un pārtikas sitēmu jomā izstrādāt Vidusjūras reģionā steidzami nepieciešamus, pilnībā izmēģinātus un demonstrētus kopīgus inovatīvus risinājumus, lai palielinātu Vidusjūras reģiona ūdensapgādes un pārtikas sistēmu efektivitāti, sekmētu to rentabilitāti un ilgtspēju, kā arī veicinātu ar uzturu, veselību, labklājību un migrāciju saistītu augstāka līmeņa problēmu risināšanu.

2. risinājums: PRIMA Kopīgā programma, pamatojoties uz LESD 185. pantu – Tā ļauj ES paredzēt noteikumus par tās dalību vairāku dalībvalstu īstenotajās pētniecības un attīstības programmās, tostarp par tās dalību šo programmu izpildes vajadzībām izveidotajās struktūrās. Regulas par pamatprogrammu “Apvārsnis 2020” 26. pantā ir precizēti nosacījumi un kritēriji, lai identificētu un ierosinātu iniciatīvu atbilstīgi LESD 185. pantam. Citu kritēriju starpā 185. panta iniciatīvas Komisija var ierosināt tikai gadījumos, kad vajadzīga specializēta īstenošanas struktūra un kad iesaistītās valstis ir ļoti stingri apņēmušās īstenot integrāciju zinātnes, pārvaldības un finanšu līmenī. Šis risinājums ietver visaptverošas stratēģiskās pētniecības programmas sagatavošanu un tās pilnīgu ieviešanu, izmantojot vairākus starptautiskus uzaicinājumus iesniegt priekšlikumus, ko veic vairākas iesaistītās valstis un īsteno specializēta īstenošanas struktūra (turpmāk — SĪS finansēšanas struktūra). Parasti tās ir ilgtermiņa saistības (10 gadi). ES sniegtu finansiālu atbalstu, saskaņojot to ar valstu ieguldījumiem. Šis risinājums ir vislabākais, lai panāktu konkrētus un vispārējus mērķus un īstenotu izmēģinājuma projektus un demonstrējumu pasākumus stratēģiski nozīmīgos reģionos, kas ir saistīti ar ūdensapgādi un pārtikas sistēmām. Tajā ir pilnībā ņemtas vērā visas gūtās mācības, īstenojot iepriekšējās un pašreizējo 185. panta iniciatīvu, attiecībā uz Savienības finansiālā ieguldījuma pārvaldību, ietekmes panākšanu, u.c. Tāpat tas ir paredzēts, lai nodrošinātu pareizu finanšu pārvaldību un aizsargātu Eiropas Savienības finanšu intereses, izmantojot piemērotas ex-ante pārbaudes, finanšu pārskatus un ex-post verifikāciju.

Raugoties no plašākas politiskās perspektīvas, prioritārajam risinājumam jābūt samērīgam ar risināmās problēmas nozīmīgumu un akūtumu, nepieciešamību nopietni un nekavējoties pievērsties tās risināšanai, kā arī dalībnieku centieniem un apņēmībai veltīt pietiekamus resursus un kopējo uzmanību, lai nodrošinātu veiksmīgu iznākumu. Šajā perspektīvā, ņemot vērā potenciāli augstāku iedarbīguma līmeni noteikto mērķu sasniegšanai, labāku īstenošanas efektivitāti un labāku saskaņotību ar citām politikām un programmām, 2. risinājums šķiet vispiemērotākais, lai gan nav izslēgti vairāki riski, kas būtu pienācīgi jāsamazina.

C. Vēlamākā risinājuma ietekme